Author: Ing. Mária Krošláková
Last saved by: spano
Company: MP SR

I n f o r m á c i a
o plnení úloh  z rozpracovania opatrení vyplývajúcich zo Správ o poľnohospodárstve     a potravinárstve, lesnom hospodárstve a vodnom hospodárstve v SR 2002
	Správy o poľnohospodárstve a potravinárstve, o lesnom hospodárstve a o vodnom hospodárstve  tzv. „zelené správy“ za rok 2002 sú realizačnou formou príslušných odvetvových koncepcií, ktoré boli schválené vládou SR v rokoch 2000 a 2001.
Ministerstvo pôdohospodárstva SR v nich každoročne hodnotí hospodárske výsledky rezortu, stanovené koncepčné zámery, proces transformácie a celkovú situáciu v rezorte a tiež na základe určujúcich vývojových tendencií aktualizuje a konkretizuje priority, zámery, opatrenia a nástroje na najbližšie obdobie.
V nadväznosti na základné ciele schválených koncepcií odvetví rezortu pôdohospodárstva sú  nástroje a opatrenia na rok 2003 zamerané:
A.) V oblasti poľnohospodárstva a potravinárskeho priemyslu sú opatrenia zamerané predovšetkým na dokončenie predvstupových príprav, adaptáciu na podmienky európskeho trhu, zvýšenie konkurencieschopnosti poľnohospodárskej produkcie a zlepšenie jej kvality.  
Základnou prioritou v roku 2003 je dovŕšenie príprav na vstup do EÚ. Slovenská   vláda predložila návrh požiadaviek negociačnej kapitoly č.7. Poľnohospodárstvo Európskej komisii v decembri 2000 na summite v Nice. 
V júni  roku 2001 otvorila Európska komisia oficiálne rokovania so Slovenskom o tejto kapitole, ktoré boli ukončené kodanským summitom v dňoch 12. – 13. decembra 2002. V súlade s jeho závermi bol v mesiaci február 2003 vo vedení MP SR prerokovaný materiál „Aktualizácia dosahov vstupu SR do EÚ na slovenské poľnohospodárstvo“. Hodnotia sa v ňom ekonomické  dosahy vstupu Slovenska do EÚ na vývoj výroby, nákladov, cien, rentabilitu a príjem z poľnohospodárstva SR. Ďalej sú tu vyčíslené očakávané finančné transfery z fondov EÚ a požiadavky na rozpočet SR v súvislosti s uplatnením spoločnej poľnohospodárskej politiky a štrukturálnej politiky EÚ na Slovensku. V súlade so závermi kodanského summitu predpokladá materiál navýšenie priamych platieb v rokoch 2004, 2005 a 2006 na úroveň 55, 60, resp. 65 % úrovne poskytovanej v súčasných členských krajinách EÚ, pričom zdrojmi týchto platieb by mala byť, okrem priamych  platieb z EÚ napočítaných podľa pôvodného scenára EK (25/30/35%), aj časť prostriedkov získaných presunom z garančnej sekcie EAGGF určených  na rozvoj vidieka. Rozdiel by sa mal dofinancovať zo štátneho rozpočtu.

Predbežné východiská rozpočtu na rok 2004 vypracované MF SR však uvažujú s priamymi platbami v roku 2004 len na úrovni 40 % EÚ

Výsledky prezentované v materiáli poskytujú pomerne pozitívny výsledok vstupu Slovenska do EÚ, ktorý je však podmienený zvýšenou aktivitou poľnohospodárskeho a potravinárskeho sektora po vstupe do EÚ. 
Osobitný dôraz v zmysle prijatých opatrení sa v súčasnosti kladie budovaniu potrebných inštitúcií, ktoré podmieňujú transfer finančných zdrojov z európskych fondov; ide najmä o:
•	dobudovanie a akreditáciu Pôdohospodárskej platobnej agentúry, 
•	funkčný Integrovaný administratívny a kontrolný systém (IACS) a nadväzujúce informačné štruktúry, 
•	vypracovanie a schválenie programových dokumentov (Plán rozvoja vidieka, Sektorový operačný program) a ich inštitucionálne a organizačné zabezpečenie. 
Na porade vedenia MP SR v dňoch 27. a 29. januára 2003 bol schválený "Návrh ďalšieho postupu a organizačno-technických opatrení na zabezpečenie zriadenia a budovania Pôdohospodárskej platobnej agentúry". V tomto materiáli bol prijatý podrobný harmonogram úloh v oblasti legislatívy, organizačnej, personálnej, materiálno-technickej a finančnej na národnej úrovni ako aj  implementačný plán na prerokovanie a odsúhlasenia zriadenia PPA s Európskou komisiou. Ide celkom o 72 úloh. Na zabezpečenie dobudovania IACS bola na základe rokovacieho konania vybraná firma AXA, a.s. Bratislava (výberovým konaním bez zverejnenia), s ktorou bola dňa 15.1.2003 podpísaná zmluva s podrobným časovým harmonogramom na dodávku, vytvorenie, overenie a celoplošnú  implementáciu systému IACS v SR s termínom do 17. 12. 2003.
     	Rozhodnutím ministra pôdohospodárstva SR č. 1114/2003 z 27. 3. 2003 s účinnosťou od 1. 4. 2003 bola na MP SR zriadená Sekcia pôdohospodárskej platobnej agentúry s odbormi: vnútorných služieb, platobným, sektorového operačného programu, priamych platieb a plánu rozvoja vidieka, domácich podpôr a manažmentu regionálnych pracovísk.
	Čerpanie a využívanie prostriedkov zo štrukturálnych fondov EÚ v období 2004 až 2006 je podmienené vypracovaním príslušných programových dokumentov a to : 
•	Národný rozvojový plán SR, 
•	Plán rozvoja vidieka SR
Gestorom Národného rozvojového plánu SR je Ministerstvo výstavby a regionálneho rozvoja. V súlade s uzneseniami vlády SR č.166/2002 a 606/2002 bolo rozhodnuté, že súčasťou Národného rozvojového plánu SR bude aj Sektorový operačný program (SOP) poľnohospodárstvo a rozvoj vidieka, ktorého gestorom je MP SR. Po schválení  „SOP poľnohospodárstvo a rozvoj vidieka“ na 33. porade vedenia MP SR, dňa 14. 11. 2002 bol predložený MVaRR  SR a tento po ďalšom dopracovaní bol 12. 3. 2003 schválený aj vo vláde SR uznesením č. 199/2003, ako súčasť „Národného rozvojového plánu“. V súčasnosti je predložený na jeho schválenie Európskej komisii.
Strategickým cieľom Sektorového operačného programu je:
-	zvýšiť efektívnosť poľnohospodárskej produkcie pri dodržaní ochrany životného prostredia a starostlivosti o zvieratá, rozvoj konkurencieschopnej a environmentálne šetrnej poľnohospodárskej a lesníckej výroby, zlepšiť spracovateľskú štruktúru poľnohospodárskych a rybích výrobkov, zabezpečiť kvalitu potravín
-	zlepšiť kvalitu života vidieckej populácie rastom životných štandardov, vytvárať primerané sociálne prostredie, rozvíjať aktivity vidieka a chrániť kultúrne dedičstvo a hodnoty krajiny
-	zvýšiť absorbčnú kapacitu cez odborné vzdelávanie a poradenstvo.
Prioritou je multifunkčné poľnohospodárstvo a rozvoj vidieka. Táto priorita bude zabezpečovaná prostredníctvom 11 opatrení financovaných zo štrukturálnych fondov EÚ a verejných i súkromných domácich zdrojov. Vytváranie nových pracovných miest a rast príjmov v poľnohospodárstve môže kladne ovplyvniť nepriaznivý stav na vidieku. Rovnako prehĺbenie diverzifikácie poľnohospodárskych aktivít a určité výhody poskytnuté mladým začínajúcim farmárom pozitívne ovplyvnia vytváranie nových pracovných miest a tým zlepšenie situácie na vidieku. Dôležitým prvkom je znižovanie a odstraňovanie negatívnych vplyvov na životné prostredie, ochranu vôd a pôdy pred znečisťovaním z poľnohospodárskych zdrojov.

V súčasnosti sa završujú práce na príprave Plánu rozvoja vidieka (s termínom na predloženie do vlády SR – jún 2003), ktorý je nevyhnutnou podmienkou na čerpanie prostriedkov z prostriedkov garančnej sekcie EAGGF určené na rozvoj vidieka (znevýhodnené oblasti, podpora agroenvironmentálnych opatrení, podpora odbytových organizácií výrobcov, podpora zalesňovania, technická pomoc a opatrenia pre oblasť cieľa 2).
V záujme zvýšenia čerpania finančných prostriedkov z programu SAPARD  sa od začiatku implementácie programu Európskou komisiou (15. 4. 2002) prijalo a realizovalo viacero opatrení, efekt ktorých sa začal prejavovať od februára 2003 a bude mať v priebehu roka 2003 výrazne akceleračný charakter.
Na základe doterajšieho trendu predkladania a posudzovania projektov, po potvrdení akreditácie zostávajúcich opatrení  Plánu rozvoja poľnohospodárstva a vidieka SR a rozšírení plánu o nové opatrenia zo strany EK je možné predpokladať, že do 28. 2. 2004 bude na Agentúru SAPARD predložených a schválených cca 400 - 450 projektov. K 30. 4. 2003 bolo schválených 100 projektov v celkovom objeme verejných zdrojov 12  917 tis. EUR.
V súvislosti s prípravou rezortu na vstup do EÚ za zvlášť dôležité považujeme prípravu nevyhnutných legislatívnych noriem, vrátane pokračovania a postupného ukončovania procesu aproximácie poľnohospodárskych právnych noriem SR s legislatívou EÚ. V zmysle prijatých opatrení sú v súčasnosti v legislatívnom konaní tri návrhy zákonov:   
•	Návrh Zákona o pôdohospodárstve a o zriadení Pôdohospodárskej platobnej agentúry, ktorý bol 15. 4. 2003 prerokovaný v Legislatívnej rade vlády SR. V súčasnosti sa  v zmysle  pripomienok a odporúčaní Legislatívnej rady vlády návrh zákona dopracováva.  Hlavným cieľom tohto zákona je legislatívne zabezpečenie výkonu Spoločnej poľnohospodárskej politiky EÚ po vstupe Slovenska do EÚ v máji 2004. Podmienkou pre využívanie finančných zdrojov spoločenstva v zmysle zásad Spoločnej poľnohospodárskej politiky je existencia akreditovanej Platobnej agentúry a fungujúci administratívny a kontrolný systém (IACS). 
•	Návrh zákona, ktorým sa mení a dopĺňa zákon NR SR č. 152/1995 Z.z. o potravinách v znení neskorších predpisov a o zmene a doplnení niektorých zákonov. Po schválení návrhu zákona na porade vedenia 25. marca 2003 bol predložený na medzirezortné pripomienkové konanie. V súčasnosti sa návrh zákona dopracováva v zmysle pripomienok rezortov. Touto zákonnou normou sa zabezpečuje požiadavka zapracovať do národných zákonov o potravinách nariadenie (ES) č. 178/2002 Európskeho parlamentu a Rady z 28. januára 2002, ktoré ustanovuje všeobecné zásady a požiadavky zákona o potravinách, zriaďuje Európsky úrad pre bezpečnosť potravín a ustanovuje postupy v záležitostiach bezpečnosti potravín.	
Dôležitým vykonávacím predpisom k zákonu o potravinách je Potravinový kódex,  v rámci ktorého sa v súlade s novoprijímanou legislatívou EÚ novelizovali hlavy PK SR: Cudzorodé látky a Lieh a liehoviny. V súčasnosti sa pripravuje novela hlavy PK SR Predmety prichádzajúce do styku s potravinami, Rýchlomrazené potraviny a ďalšie.
•	Návrh zákona o šľachtení a plemenitbe hospodárskych zvierat sa v súčasnosti pripravuje a v mesiaci júl 2003 bude predložený na prerokovanie vo vláde SR. 
V oblasti ekonomických a obchodných nástrojov ide najmä o stabilizáciu domáceho agrárneho trhu a zlepšenie zahraničnej obchodnej bilancie, o dotačnú stimuláciu výroby a trhu, o zlepšovanie konkurencieschopnosti poľnohospodárskej a potravinárskej výroby. 
Od januára 2003 platí nový Výnos MP SR  č. 148/1/2003 – 100, ktorým sa ustanovuje výška podpory na obhospodarovanie poľnohospodársky znevýhodnených oblastí a                  č. 148/2/2003- 100, o podpore podnikania v pôdohospodárstve. 
Výnos Ministerstva pôdohospodárstva SR pre poskytovanie podpory v poľnohospodársky znevýhodnených oblastiach vymedzuje v rámci rozpočtového programu „Poľnohospodárstvo a výroba potravín“ poľnohospodársky znevýhodnené oblasti, ktorých ochrana a údržba dotvára vidiecky ráz krajiny a súčasne ustanovuje výšku vyrovnávacích platieb pre znevýhodnené oblasti. Výnos vymedzuje znevýhodnené podmienky v intenciách Nariadenia rady (ES) 1257/1999 v členení na horské oblasti, ostatné znevýhodnené oblasti a oblasti so špecifickými nevýhodami a súčasne zaraďuje podľa stanovených kritérií obce Slovenska do príslušných  znevýhodnených oblastí. 
Forma podpory v obidvoch výnosoch zohľadňuje potrebu postupného zosúlaďovania slovenskej agrárnej politiky so Spoločnou agrárnou politikou Európskej únie v predvstupovom období Slovenskej republiky do Európskej únie a je konformná s podporou, ktorá sa poskytuje farmárom v EÚ.
	Agrárny zahraničný obchod dosiahol v roku 2002 lepšie výsledky ako v predchádza-júcich rokoch 2000 a 2001. Saldo s agropotravinárskymi komoditami dosiahlo v roku 2002 zápornú hodnotu 18,5 mld. Sk a v porovnaní s rokom 2001 pokleslo o 1,7 mld. Sk  (8,7%). 
Priaznivo sa vyvíja aj zahraničný obchod v tomto roku, keď vývoj obchodnej bilancie za mesiac január až marec v porovnaní s rovnakým obdobím minulého roku zaznamenal zlepšenie salda o 11,5% (t.j. o 590 mil. Sk). 
So zameraním na zlepšenie obchodnej bilancie, najmä zvýšenie predaja poľnohospodárskych výrobkov na domácom trhu i zahraničnom trhu bol na 33. PVM dňa 14. 11. 2002  schválený materiál „Stratégia vývozu agropotravinárskych komodít“ a následne na 38. PVM 10. 12. 2002 aj materiál „Rozpracovanie úloh z návrhu štátnych zásahov (opatrení) vo vývoze agropotravinárskych tovarov“.
	Na ochranu domácich výrobcov a spotrebiteľov bol na základe sledovania vývoja dovozov v súlade so zákonom č. 214/1997 Z. z. spracovaný ( Zväz chovateľov ošípaných a Únia hydinárov Slovenska ) a na Ministerstvo hospodárstva SR podaný podnet na zahájenie šetrenia k zavedeniu ochranného opatrenia pred nadmernými dovozmi ošípaných a hydiny. 

B.)  Opatrenia v odvetví  lesného hospodárstva  sú zamerané na dopracovanie zákona o poľovníctve, ktorý by mal komplexne riešiť otázky transformácie poľovníctva na Slovensku. V súlade s predvstupovou  stratégiou rezortu sú úlohy ďalej zamerané na vyhodnotenie aktuálneho stavu legislatívy v lesnom hospodárstve a posúdeniu súladu s legislatívou EÚ, vrátane návrhu konkrétnych opatrení na ich harmonizáciu. Opatrenia sa orientujú na zabezpečenie realizácie výsledkov vedecko-technických projektov, ktorých riešenie končilo v roku 2002 a konfrontovať hlavné smery a priority odvetvovej vedecko-výskumnej základne SR s európskym výskumným priestorom. Ďalej je to riešenie problémov súvisiacich so zabezpečením požiarnej ochrany v lesoch, zdravotným stavom lesov a financovaním lesného hospodárstva, ako aj úloh pri zabezpečovaní informačných systémov a štatistiky v tomto odvetví. Prevažná časť úloh je termínovo orientovaná na II. polrok 2003, preto je ich plnenie v štádiu rozpracovania. 
C.)  Na úseku vodného hospodárstva je realizácia vodohospodárskej politiky v praxi  možná len s využitím viacerých nástrojov, a to legislatívnych, organizačných, ako aj ekonomických. V legislatívnej oblasti je potrebné vypracovať a prijať zákony, ktoré budú vytvárať rámec na zabezpečenie vodohospodárskych činností v podmienkach trhového hospodárstva a bude v nich premietnutá rámcová smernica EÚ pre vodu. V súlade s týmto MŽP SR pripravuje:  Návrh novelizácie zákona č. 184/2002 Z. z. o vodách a o zmene a doplnení niektorých zákonov (vodný zákon). Novelizácia vodného zákona sa vykonáva za účelom prevzatia Rámcovej smernice 2000/60/ES Európskeho parlamentu a Rady o vodách, ktorá nadobudne účinnosť v členských štátoch EU 22. decembra 2003 do nášho vodného zákonodarstva. Ide najmä o úpravu environmentálnych cieľov a vodného plánovania vykonávaného prostredníctvom plánov riadenia oblastí - povodí a vytváranie programov záväzných opatrení na dosiahnutie environmentálnych cieľov. V rámci tejto novelizácie sa zabezpečí komplexná úprava dvanástej časti vodného zákona týkajúca sa spoplatňovania užívania vôd, na základe čoho nebude potrebné vydať pre platenie odplát za odber povrchových a podzemných vôd a za vypúšťanie odpadových a osobitných vôd vykonávací predpis.          					          
•	Vzhľadom na uvedené „Návrh nariadenia vlády SR, ktoré stanoví výšku platieb, poplatkov podrobnosti súvisiace so spoplatnením užívania vôd, druh a rozsah ďalších spoplatnených vodohospodárskych služieb a výkonov“, ktorý sa v súčasnosti pripravuje v nadväznosti na § 74 zákona č. 184/2002 Z. z. o vodách a o zmene a doplnení niektorých zákonov je neaktuálny.
•	Návrh všeobecne záväzného právneho predpisu MP SR, ktorým sa ustanovuje Program poľnohospodárskych činností vo vyhlásených zraniteľných oblastiach – zraniteľné oblasti sú podľa § 30 zákona č. 184/2002 Z. z. poľnohospodársky využívané územia, z ktorých odtekajú vody zo zrážok do povrchových vôd alebo vsakujú do podzemných vôd, v ktorých je koncentrácia dusičnanov vyššia ako 50 mg.l^-1 alebo sa môže v blízkej budúcnosti prekročiť. V zraniteľných oblastiach sa zabezpečuje zvýšená ochrana vôd pred poľnohospodárskym znečistením práve podľa Programu poľnohospodárskych činností. Úloha vyplýva z § 78 ods. 3 písm. b) zákona č. 184/2002 Z. z. o vodách a o zmene a doplnení niektorých zákonov.
•	Návrh všeobecne záväzného predpisu MP SR, ktorý ustanoví pravidlá využívania hydroenergetického potenciálu. Návrh upraví vodohospodársku stránku problematiky hospodárenia a správy hydroenergetického potenciálu, ktorá priamo súvisí so správou vodných tokov. Je vypracovaný na základe splnomocňovacieho ustanovenia § 78 ods. 3 písm. f) zákona č. 184/2002 Z. z. o vodách a o zmene a doplnení niektorých zákonov.
•	Všeobecne záväzný predpis MP SR, ktorý ustanoví podrobnosti o technických úpravách, majetkovej ujme a úhradách nákladov spojených s ochranou vodných zdrojov – podľa § 28 ods. 6 zákona č. 184/2002 Z. z. za obmedzenie hospodárenia na pozemkoch v ochranných pásmach vodárenských zdrojov patrí vlastníkovi pozemkov náhrada majetkovej ujmy. 
Realizácia uvedených opatrení je zabezpečovaná prostredníctvom 15 úloh (príloha č.1), ktoré svojim charakterom presahujú pôsobnosť a kompetencie rezortu pôdohospodárstva (vládne úlohy) a 45 úloh  (príloha č. 2), ktoré sú v pôsobnosti Ministerstva pôdohospodárstva SR. 
Menovitý odpočet a hodnotenie plnenia úloh vládnych a rezortných je súčasťou tejto informácie. Vyplýva z neho, že do konca apríla 2003 je viacero úloh rozpracovaných a budú riešené v priebehu tohto roka v stanovených termínoch.